Pollák, Peter, poslanec NR SR (2023-11-15):
Ďakujem pekne, pán predsedajúci. Vážený pán premiér, členovia vlády, kolegyne, kolegovia, lačho džives, pačivale Roma te pačivale Romňja. Pozdravil som sa v jazyku občanom Slovenskej republiky, ktorí nedostali veľký priestor v programovom vyhlásení vlády. Áno, pozdravil som sa Rómom, ktorých táto vláda, môžem povedať na plné ústa, zrejme nemá v láske. Boli tu názory už počas kampane, čo všetko sa urobí, respektíve neurobí pre túto komunitu, pre týchto ľudí, pre občanov Slovenskej republiky, ktorí tu takisto platia dane za všetko to, čo si kúpia, a dnes sme svedkami toho, že tie sľuby sa idú napĺňať. V programovom vyhlásení vlády je možné, že prehliadnete stať, ktorá sa má týkať marginalizovaných rómskych komunít, a ja si myslím, že to vôbec nie je náhoda. Táto téma totižto tejto vláde, úradujúcej vláde nie je blízka ani nikdy nebola blízkou. Som rád, že premiér na poslednú chvíľu vymenoval splnomocnenca vlády pre rómske komunity, lebo tu boli šumy a ja verím, že pán premiér buď to potvrdí, alebo vyvráti, že sa plánoval zrušiť tento úrad a že jednotlivé, alebo teda agenda tohto úradu sa mala prerozdeliť medzi jednotlivé rezorty, ktorých sa táto téma nejakým spôsobom dotýka, rómska téma alebo teda riešenie rómskej problematiky. A podľa slov, teda podľa tých dohád, ktoré tu boli, jednoducho ministri, ktorí sa mali zaoberať touto agendou, si povedali, že sa, že si nechcú špiniť ruky doslova s Cigáňmi. A ja verím, že premiér k tomu zaujme nejaké stanovisko, ale buď potvrdí, alebo vyvráti tieto informácie, ktoré sa ku mne dostali. A ešte raz opakujem, som rád, že bol vymenovaný splnomocnenec vlády pre rómske komunity, kde Robert Fico hneď po tom, ako sa ujal vlády, hneď prvé, čo urobil, odvolal splnomocnenca vlády pre rómske komunity. A nie je to, nebolo to šťastné, lebo ľudia v teréne, a dotknem sa aj tej veci, ktorý ste, ktorú ste uviedli do programového vyhlásenia vlády, že chcete prehodnotiť projekty a peniaze, ktoré idú na niektoré projekty, či sú efektívne a či majú zmysel. A je tu jeden obrovský projekt, ktorý má zmysel, projekt MOPS. A to nehovorím len ja. To hovoria Nerómovia, to hovorí samospráva a koniec koncov hlavnými aktérmi tohto projektu sú samotní Rómovia, ktorí dbajú o to, aby bol pokoj a disciplína v obciach. Zabezpečujú pokojné rána, kedy školáci alebo teda študenti chodia do škôl pri autobusových zastávkach v komunitách, v osadách. Starostovia si to vychvaľujú a 1. 10. bol termín, kedy tento projekt mal pokračovať. Bohužiaľ aj tým, že hneď prvé po voľbách, čo ste urobili, ste odvolali splnomocnenca vlády, tento projekt stojí. A ja sa chcem opýtať, že čo bude s týmto projektom, lebo to sa nepýtam ja, to sa pýtajú tí ľudia, ktorí sú v komunitách v teréne, ktorí pracovali, a na tento projekt boli vyčlenené peniaze. 1. 10. mal tento projekt plynulo pokračovať, bohužiaľ, dnes sme v stave, že tento projekt stojí a ľudia si hľadajú prácu. Boli tu úvahy a názory Roberta Fica počas volebnej kampane, kedy naozaj ja som nenašiel pekné slovo od neho na adresu Rómov, kedy adresoval Rómom slová, že opatrenia voči nim sa pritvrdia, že nedostanú nič. A tí ľudia dnes možno aj oprávnene berú Roberta Fica ako väčšieho extrémistu ako Milana Mazureka. Koniec koncov výsledky volieb to iba potvrdili. Ľudia sa báli viac Roberta Fica alebo teda Rómovia sa báli viac Roberta Fica ako Milana Mazureka, a to je čo už povedať. Milan Mazurek je totiž alebo teda bol totiž fašista s papiermi, taký vyšľachtený ako pes. Robert Fico svojou rétorikou dokázal presvedčiť Rómov, že je, bohužiaľ, väčší extrémista. A viete čo, ja tomu nechcem veriť, že Robert Fico je rovnaký extrémista alebo väčší extrémista ako Milan Mazurek. A teraz má priestor k tomu, aby občanov Slovenskej republiky, ktorými sú aj Rómovia, v tomto volebnom programe, alebo teda v tomto volebnom období oslovil a presvedčil ich o tom, že nie je rovnaký rasista a extrémista ako Milan Mazurek. Budete vládnuť v relatívne pokojnom období, čo vám aj závidíme, my sme to šťastie nemali, a máte opäť kopec príležitostí doniesť Slovensko na inú dráhu, Rómov do 21. storočia. Boli ste tu dvanásť rokov naozaj a tí ľudia... A zoberme si iba takú bohatú Európu. Kým bohatá Európa rieši, aká nabíjačka pôjde do telefónov, že či jednotná nabíjačka pre každý telefón, tak my tu máme ľudí, ktorí pijú vodu z potoka a žijú ako v Afrike. Verím tomu, že včera, tak ako povedal Tomáš Taraba, a ja chcem veriť jeho slovám, že chce postaviť vodovody a kanalizácie všade tam, kde nie sú. A vo väčšine obcí, tam, kde sú Rómovia, kanalizácia a vodovod, vodovod nie je. A my sme opäť boli tí nešťastní svedkovia toho, aká dôležitá je výstavba vodovodu. Ukázalo sa to hlavne počas pandémie, kedy ľudia, ktorí pochádzali z takýchto oblastí, z komunít, kde nebol vodovod, kde bol iba nejaký jeden verejný vodovod v strede obce, tak tam boli najvypuklejšie ohniská pandémie a ľudia to medzi sebou šírili. Je čas naozaj, aby sa aj títo ľudia dostali do 21. storočia, aby 95 % obyvateľstva rómskej komunity mali prístup k pitnej vode. Peniaze na to sú, priestor na to je a ja si myslím, že táto vláda bude stabilná, že, že vydrží štyri roky, aj im chcem držať prsty, chcem držať prsty Tomášovi Tarabovi, chcem držať prsty rovnako aj ministrovi školstva, aj Petrovi Kmecovi, o ktorom si myslím, že je človek na správnom mieste. Chcem tomu veriť a verte tomu, že keď prídete s dobrými návrhmi zákonov, tak ja vám tu teraz hovorím, že ja vám tie zákony podporím a nech sa týkajú naozaj čohokoľvek. Chcem veriť tomu, že Robert Fico zjemní svoju rétoriku smerom k tejto komunite, kde Rómovia majú bohaté skúsenosti či s rétorikou, ale aj skutkami vlád Roberta Fica, či to bola Moldava nad Bodvou, či to boli dvaja fackovací chlapci na policajnej stanici, razia vo Vrbnici a mohli by sme hovoriť naozaj kadečo. A ja som bol počas volebnej kampane aj v Moldave nad Bodvou a keď som sa pýtal tých ľudí, ktorí tam jednoducho boli svedkami tej razie a aj poškodenými, tak sa jednoducho báli aj prehovoriť k tejto veci a ja sa im ani nečudujem. Boja sa stále. Boja sa stále a ja nechcem, aby sa báli, ale k tomu, aby sa nebáli, musí Robert Fico zaujať jasné stanovisko. Ja viem, vyhralo mu to voľby aj vlastne Republiku to nedostalo do parlamentu, keď používal takú istú rétoriku ako Milan Mazurek. Je na ňom dnes, aby presvedčil aj týchto ľudí, občanov Slovenskej republiky, že takým naozaj nie je. Bohužiaľ, ale tu sú za ním skutky, či Moldava, či fackovací chlapci, Vrbnica a tak ďalej. Bude ťažké tomu uveriť, ale priestor na to má štyri roky, peniaze na to sú a ja chcem veriť naozaj, že za toto volebné obdobie sa pohne rómska téma. Nový splnomocnenec vlády, váš osobný kamarát, včera sa vyjadril, že dosť bolo nejakých stratégií, treba makať. Presne tak, presne tak. Peniaze na to sú. My sme sem priniesli jednu miliardu eur na riešenie tejto problematiky. Problémom toho, že tieto peniaze, boli tu aj v minulosti, samozrejme, ale nie v takom objeme, sa nikdy nedostali na tie riešenia, ktoré by pomohli týmto ľuďom dostať sa do 21. storočia. Toto je najväčší problém a ja verím tomu, že aj váš osobný priateľ, nový splnomocnenec vlády pre rómske komunity, dozrie na tie peniaze, aby smerovali tam, kde majú, aby boli naozaj efektívne využité. Priestor tu máte. Budete vládnuť naozaj v pokojnom období. Môžte tu urobiť obrovské zmeny, tak ako ste mohli urobiť obrovské zmeny za tých celých dvanásť rokov. Chcem sa teraz dostať k ministrovi školstva, verím tomu, že sa obzrel už po svojom ministerstve a eviduje infringement, ktorý tu je od roku 2015. Je rok 2023 a my sme v poslednej fáze. Na Slovensko je podaná žaloba, posledným krokom je pokuta. Obrovská pokuta za nesprávne zaraďovanie detí do špeciálnych škôl a za segregáciu týchto detí. Ak sa do konca roka neprijme tvrdý zákon vo vzdelávaní rómskych detí, tak budúci rok nás čaká pokuta. Pokuta za každý jeden deň neaplikovania tohto návrhu zákona. Tá pokuta sa naozaj môže vyšplhať do obrovských súm. My keď sme mali otvorený školský zákon, a mne je naozaj ľúto, že musím sa ozvať pánovi Horeckému, tak ja som ho presviedčal, aj viem, že tam bola aj vôľa od pána Horeckého, len, bohužiaľ, náš bývalý koaličný partner ho držal v šachu, aby sme prijali tento návrh zákona, ktorý umožní deťom zo sociálne znevýhodneného prostredia alebo z rizikového prostredia chodiť do materských škôl od troch rokov. Povinne. Neexistuje, aby zdravé rómske deti končili v špeciálnych základných školách len preto, že prichádzajú do škôl nepripravené, že neovládajú slovenčinu. Tieto školy z týchto detí do budúcna vyrábajú poberačov sociálnych dávok. A ja to nechcem. Ja to nechcem. A keď si zobereme štatistiku, aká je tu teraz na Slovensku, že do budúcna to vyzerá tak, že ani nie dvaja ľudia budú pracovať na jedného dôchodcu, rok ka... štát každým rokom tým, že sa nevenuje týmto deťom, buduje iba ďalších budúcich poberačov sociálnych dávok, a to sú tisíce detí. Zároveň tí ani nie dvaja pracujúci ľudia tým, že budú pracovať na jedného dôchodcu, budú tu pracovať na aparát štátu, čo je 500-tisíc ľudí na Slovensku, zároveň ale budú pracovať na tých, čo poberajú sociálne dávky, a to sú zdraví ľudia, ktorí sa ale, bohužiaľ, nevedia zamestnať. Môžu pracovať niekde načierno, ale neodvádzajú dane a odvody. A toto je ten problém. My potrebujeme tieto deti dostať na pracovný trh, aby tu platili dane a odvody. Keď tu je dnes naratív o tom, že Rómovia sú ľudia, ktorí žijú z našich daní, tak verím tomu, že do budúcna tomu bude tak, že práve rómske deti budú platiť dane a odvody, z ktorých bude dostatok peňazí na to, aby sa vyplácali dôchodky, lebo pri takomto trende, ak by mali pracovať iba dvaja ľudia na jedného dôchodcu, tak my, tí, čo ešte dnes dôchodky nepoberáme, zrejme už asi ani nebudeme poberať takéto dôchodky alebo nebudeme vôbec poberať žiadne dôchodky, a toto je veľký problém. Toto sú občania Slovenskej republiky, od ktorých musíme dostať to, aby boli uplatnení na pracovnom trhu, aby platili dane a odvody, aby boli plnohodnotnými, naozaj zodpovednými ľuďmi. Iba takých dostaneme do 21. storočia. A dnes, keď pôjdete do komunít alebo do osád a opýtate sa tých ľudí, čo potrebujú, tak oni vám budú hovoriť, že chcú prácu, že chcú pracovať. Sprístupnime im to naozaj, dajme im tú prácu, dostaňme ich na pracovný trh. Koniec koncov z toho bude žiť iba Slovensko. Bude dostatok na všetko. Môže to byť naozaj v tomto prípade aj, aj riešenie ekonomiky Slovenska. V minulom volebnom období sa vláda, úradujúca vláda a jednotliví politici tu hrali na ochrancov ľudských práv. Ja som v minulom volebnom období predsedal alebo teda som bol podpredsedom výboru pre ľudské práva a národnostné menšiny. Predsedu sme nemali a boli to ľudia, ktorí odkazovali cez videá, cez tlačovky, cez rôzne tie kampane počas celého volebného obdobia, akí sú oni ochrancovia ľudských práv. A keď malo prísť k nejakému výsledku, či prísť na výbor, kde bol samotným členom aj Robert Fico, tak, bohužiaľ, musím konštatovať, že v mnohých prípadoch bol ospravedlnený. A ja si myslím ako zodpovedný ochranca ľudských práv a výbor pre ľudské práva je takým prirodzeným priestorom a pôdou pre to, aby tam prezentoval to, ako on chce ochraňovať ľudské práva. Mali sme tu rozpravy verejnej ochrankyne práv prof. Patakyovej, vysmievali sa jej tu bývalí poslanci z opozície, aj som ich niekoľkokrát na to upozorňoval, že oni sú tí, ktorí sa takto búchajú do pŕs, ktorí upozorňujú, že boli porušené ľudské práva, že oni by mali byť tí, ktorí by mali hltať jej slová a tlieskať rukami. Vychvaľovať ju a dvíhať ju na ruky. Vôbec nie. Nebola to pravda a vysmievali sa jak nám, tak aj pani profesorke Patakyovej. Ja som otváral témy, ktoré tu boli od čias komunizmu. Sú také strašiaky v skriniach, skrini, či to boli sterilizácie, alebo potom rôzne uznesenia o anticiganizme a tak ďalej, ani jedna opozičná strana za to nehlasovala. Sterilizácie, ktoré tu boli od roku 1966 až po rok 2004, kedy sa prijala potom legislatíva, ktorá neumožňovala tieto sterilizácie hneď pri nejakom zákroku, ale potrebovali tí lekári informatívny súhlas, sa dostala cez prvé čítanie a keď malo prísť k druhému čítaniu, už prebehla aj rozprava, tak, bohužiaľ, a musím zase konštatovať, že aj náš bývalý koaličný partner bol jedným z tých, ktorý tú schôdzu zarezal. Boli to veci, ktoré naozaj tu ocenili aj, ocenil aj výbor OSN. Týždeň predtým, keď som predkladal tento návrh do parlamentu, o tom rokoval aj výbor OSN a ja som rád, že návrh, ktorý som predkladal, dostal ocenenie v medzinárodných inštitúciách. Čo som nerád, tak nedostal podporu v parlamente. Aj od tých strán, od ktorých som čakal, a mne je strašne ľúto, že to musím konštatovať, je to tak. V tomto volebnom období budeme recyklovať tento návrh zákona, verím aj kolegom z PS-ka, že sa pridajú. Môžme vyprecizovať ešte ten zákon, ale tento strašiak v skrini musíme raz a navždy zahodiť a vyriešiť túto vec a túto krivdu. Vláda sa počas nášho volebného obdobia ospravedlnila za činy, či to boli nezákonné sterilizácie, či to bola Moldava, či to bolo odsúdenie druhej svetovej vojny, odsúdenie vojny, a ja chcem veriť tomu, že ak zase podáme takéto uznesenie, že táto vláda a poslanci za vládnu koalíciu budú vedieť odsúdiť aj takéto činy, takéto krivdy z minulosti. Pán premiér, nezabúdajte, prosím vás, na občanov Slovenskej republiky, na Rómov. Sú takisto plnohodnotní ľudia, ktorí tu platia dane. Aj ten, ktorý nepracuje, niečo si kúpi, zaplatí daň. Obce z nich majú podielové dane, myslime na nich, pomôžme týmto ľuďom, dostaňme ich do 21. storočia, oni vám ukážu potom aj tie deti, keď ich dostaneme do špecia... do materských škôl, že budú chodiť do klasickej základnej školy, ktorá je obrovským predpokladom toho potom, aby sa dostali na pracovný trh, kde budú platiť dane a odvody, z čoho budú žiť budúci dôchodcovia. Budeme ich potrebovať. Budete ich potrebovať aj vy, pán premiér. Nezabúdajte na nich. A chcem veriť tomu, že zjemníte vašu rétoriku a že aj nový splnomocnenec vlády pre rómske komunity bude ten, ktorý vás bude motivovať a bude vás tlačiť do toho, aby ste urobili zmeny v tom, v, aj v tejto téme, lebo máte na to dostatok peňazí a máte relatívne pokojné obdobie, kde sa dajú urobiť naozaj zázraky aj v tejto téme. Držím vám prsty, všetko dobré. Ďakujem. (Potlesk.)